# Le premier acte du synode nocture (éd. 1608)/Harangve de Sœur Philenis
### HARANGUE DE SŒVR Philenis, gardienne des tapiſſeries Tribadeſques.

IE ne m’en eſtonne, par ſaincte Barbe, plus, Mes freres & ſœurs, puiſque la queuë, à ce que ie voy, fretilloit à cet Egyptien, mais ie me recommande, & puis entrez, quelle mine lon vous fera. En bonne foy, il ne m’en ſouuient pas : ſi diſoit-on, qu’elle y fut ſurpriſe la pauure garſe, voyez vn peu comment on ſe laiſſe aller : Encores y a il remede par tout, oſté à la mort, baſte, ſi nous le tenons il ſera rentré de picques noires : voire ou les deux Spondilles en partiront. L’on voirra & des-hier : Car par quel moyen deux Chreſtiens fattizez s’entreculebutteroient-ils par chiquenaudes en la forme que l’on aperçoit vn Aduocat & vn marchand, qui nous regarderent (ie vous dis) allez, & ſembloit que toute la chambre allaſt fondre dans le grenier, tant ils auoient le feu de Monſieur ſainct Anthoine, qui vous arde. Ah, que le bon Dieu, le bon Seigneur modere bien toutes choſes en tant que la Mireligaudichon il y a quinze ans, ſi i’ay memoire, & couroit le bruit que ce fut entre deux tonneaux en vn cellier pleins ou vuides que ie ne mente : toutefois ce fut bien de l’heur pour les freres qui rebrouſſerent, tellement que la veuë leur en eſtant oſtée, les deux os droict & gauche de la matrice Sororaillée s’en eſclaterent de rire à dire d’où venez-vous, & voila le faict brefuement recité, ſinon que la ſage-femme frippiere, diſoit à ceux qui attendoient à la porte, que la Mere y eſtoit toute Poacrée, Beniſt ſoit le germe humain & ſacré, au fond, tout eſt mortel, & par conſequent fragile : Les potiers n’en furent brin courroucez, & quoy que lon die que ce conſeil n’eſt pas mauuais, que coutre & filler, eſt le principal meſtier des filles veu que nature n’a rien faict de vuide ſi eſt-ce toutefois que le lõg temps qu’elle ne s’eſtoit faict fourbir les gauffriers, luy feiſt inuenter beaux remedes à amolir la Corne, & par ſentence expediée à pied & à cheual en l’eſcurie aux poulles : Mon Dieu que c’eſtoient de beaux œufs, que ceux de noſtre Brehaingne : Ie ne ſçay ce que ſe peut eſtre pour eſtre ſorties toutes d’vn trou, mais ſa ſœur à la bouche meilleure, & l’eſperon plus vif que quatre Truyes le laict m’en ſemble de bõ gouſt pour n’en auoir veu encores la datte ſeulemẽt i’eus le loiſir de monter & de deſcendre, i’ay bien compté, & tellement que la croyance m’eſt venue qu’ils s’entrechiquenaudoient ſur le chemin du grand Parc, en ma vie ie ne veis tant de caqueroles, que dans les deſtours de ce Dædale : Tout fut pourtant retrouué, & deux à deux comme les moynes. A propos leur Egliſe ne ſe commence point, ſi iront-ils chercher qui les couurira, en tant qu’a Paris ſur Seine trois bateaux y a appareillez à receuoir les deux banneaux de tuilles qui furent leuez quand (vous m’entendez bien) entra dans la caue par la couuerture du grenier : Diable ſoit mort de l’accrochement, voila que c’eſt que d’vn fiffre en venaiſons, on ne le ſçauroit tenir, ſi fallut-il prendre patience, bien que en enrageant, tellement que marteaux deçà, marteaux de là, en fin la teſte vinſt & le cul eſtout, dà, car ſans cela Madame n’en euſt peu rien faire, la, lu, la, la lironfa : Somme, la quenelle des Eſcheuins nettoya tout : Cela vous plaiſt à dire, que les Oraiſons ayent tel credit du matin de peur des mouſches, deuant vn Crucifix recolé. Ie ne dis pas que douze cent francs ne ſoient bons & honneſtes, mais flus pour les dix mille eſcus, car ie gageray que Dieu ſe laſſe de donner tant aux fricquenalliers plus heureux que ſages, ſi ce n’eſt d’auanture, les Eſcrouelles, ou le mau Lubec pour le moings : O que ne ſuis-ie de la Kyrielle, que de Clyſteres par pays, & Barbarins, c’eſt ce que i’aime, au Court fetu c’eſt pluſtoſt faict quel qu’il ſoit, Tin, ha ha ha le vieillard, & biẽ il a la queuë verte ; par ma foy ie vous diray que ſa voix muſiquale me charma & rien plus, à tout prendre il n’y a point de choix ! mais vieil mary, beau ieune amy, bon remede certes contre les deuoyemens de matrice que nous appelons ſuffocations que ſi elle m’euſt voulu croire, penſez qu’elle euſt mieux retenu ſes eaux eſpoiſſies : Et bien, cela s’euanouira auec le temps, qui fut neanmoings bien froid encores que les habitans fuſſent tellement chaleureux qu’ils ſe deſcouuroient plus hault que les piroüettes genitorialles, attendu que telle rauine d’eaux eſtoit ſuruenuë ſur la minuict que ceux qui arriuerent au marché le lendemain furent contraincts de paſſer par les champs à la faueur du Pont guyot, chantans vne muſique belle & excellente en perfection, principalement pour le Baſſus de deuant l’Εgliſe, qui gringuelotoit à fil retors tout de meſme que ſi lon euſt voulu abouter deux talonnieres de ſarge drappée de ce pays icy à vn bas de ſoye de Normandie : Car le cidre qui vient de ce quartier là enyure (ce dict-on) plus que le vin meſme qui croiſt ſur les coſteaux de Souuigné, ou l’attẽdoit le MISTOUREAU, pour y danſer vne fateſque. Ils y gaignerent gros nos violons, le gentillaſtre cedant au villain, & veis homme qui leur en voulut rendre leur argent vne fois payé pour deux années & porté par tout, à ce qu’il diſoit chez les trois Maries ou fut beu le denier à Dieu, & donné le vin du marché le 17. d’Octobre qui vient l’an mil ſix cents & tant ou plus, le iour que lon liure la ſouppe aux vaches heure de veſpres, & la clef de leurs trous aux filles pour abecher les paſſereaux qui ne bougerent d’eſtourdir les accouplez de leur guillery, & encore que ſignes culletiers ſe feiſſent euidents & tres-notoires pour les faire deiucher, ſi ne voulurent-ils iamais quitter la place les bleuteurs de farine d’aumoſne, qui fut cauſe de les penſer faire auoir Dronos pour leur importunité qui attraiſnera le faiſte & comble de ſes deſirs bon gré mal gré il faut qu’il l’aye, & croy certainement que toutes nos meſdiſances n’y ſeruiront pas d’vn chou, que ce mal-heureux feiſt branler du pied en noſtre iardin des faux-bourgs comme les affaires venoient au Pot, la main deſſoubs le dos de peur de diffamer mes beaux habits de grãdes feſtes, d’autant que c’eſtoit ſur terre franche. I’euſſe deſiré alors eſtre morte, car cette petite mauuaiſe comme trois loups en empeſcha la meſure nous aperceuants à nos deduicts le Diable y aye part : mais il eſt infortuné en endouilles, croyant que tout Soleil faict mal à ſa veuë tant il eſt lourdault cet eſcouillé, à ſept treze ce n’eſt pas trop, veu qu’a chacun les ſiens c’eſt iuſtice, bien, bien, vn bon gaucher Aduocat, ou marchand, vault mieux qu’vn mauuais droictier : Car ie vous ſupplie, ne le faict-il pas beau veoir parler d’vn hõme qui ſuruinſt (eſcu pour baiſer) comme les approches ſe faiſoient. Il feiſt Saincte Marie bien de ſe retirer, elle me iurant par ſon grand ſerment qu’elle eſtoit toute preſte de luy de-figurer le Viſage, lequel elle a tout ſemblable à celuy de ſa Mere, le Pere en eſtant incertain, venu (comme ie liſois hier en mes heures) du pays de Cornuailles, ſon entrée fut. Commẽt vous va, ma Couſine ? Bien Dieu mercy, mon Rauaudeur, tout beau ; hola ho, ho, hola ho, vn aduertiſſement de grace, & ſimplement pour vn appareil de baſſe ſageſſe à l’application de ſes iambes enflées par inueteration que deux loups retournants des meures ſans crochet : luy accommoderent en cette ſorte :
Dont bien aiſe deſcendu de deſſus ſa beſte ils troquerent tous deux de montures, qui fut vne grande perte pour la famille de Belleſme, les habitants l’ayant deſia pris en affection plus qu’autre qui porte la Cornette en vertu de douze mille francs qu’on voulut offrir & quelque choſe dauantage, par aduenture d’vn Caneſſon à qui en voudra, paſſe qui ne dict, ſi lon le peut trouuer bon à Chaſteaudun ou ailleurs : Mais ſans appeler toutes choſes par leur nom (ie vous en prie) voyant que le viure eſt maintenant à ſi iuſte prix, du ſang tiré à l’alembic naturel qui alloit eſtre reſpandu pour corroborer les Miſailles de la plus gente mouſche de toute la feſte.
Vrayment ils en eurent bien dans les bottes, & en auront ſi les eaux continuent à croiſtre comme elles ont faict depuis trois iours qu’on les veit s’entrecouurir entre cy & les moines de la Pliſſe au deuant du clouaſtre deſquels vn chartier rompit nazardes à triple ſangle contre le nez de ſon corriual Leman que lon luy veoit encores tout rouge, ça, ça, Dieu gard le Couſin au grand colet & enguillettes ſallées, dodiné aux pois pilez, aux feubues fraizées, lors qu’entre deux draps, nous nous eſmouchetions par le moyen de parentelle (le tout ſans malice ie vous Sunt quas Enuchi imbelles, & mollia ſemper Oſcula delectent, & deſperatio barbæ. Mediis ſitiemus in vndis.aſſeure :) Car qui ſeroit celle † qui fuſt ſi remplie en ce mõde icy de beſtiſe, principalement depuis que l’Anciliglote nous eſt oſtée (qui ſe faict à l’age de trois ans) que de demeurer entiere ſans malandre, ſurot, ou iauart pour le moings dont il clochera en tapinois tout le reſte de ſes iours, le pauure haire couché ſoubs vn pauillon de cordes noüées à trois eſtages pour le faire bander de plus beau : Ie vous donne à penſer en apres s’il y a beaux cliquetis de feſſes, le tout par charité Recolée. Ie veux bien que la bonne femme bigamme eſculaſt les bourriers de ſes caleſons, & vertu ſans iurer, n’eſt-ce pas faire de l’honneur à ſa poſterité, que les andouilles ſoyent penduës en ſa cheminée quand le ſel de Thibauld Mitaine, ſon Couſin Geruais, remué d’vne buſche de meule y a paſſé à ſuffiſance ? Vrayement ouy. Ie voudrois bien veoir qu’on me vinſt empeſcher en ce hazard de tiercer mes buées brimbalatoires, ſans preiudices des Cocqueſigrues de la grande foſſe du Moulin : Non, non, les mouſtaches Ianiſſerées de noſtre Aduocat y courtoyent pluſtoſt riſque qu’il emportaſt ce qu’il pretend, c’eſt bien cage pour ſes oyſeaux, à d’autres Naueliers, deſquels i’ay parole de la rechercher les deux couillons en la braguette, Monſieur deſſus comme aux Meuſniers : Et penſez-vous donc que nous en vouluſſions autremẽt ? par Sainct Iehan, nenny. Encores faut-il qu’il ſoit bien en poinct, & en tel qu’il m’en plairoit d’en faire
l’anatomie d’vne demy douzaine à mõ plaiſir. Pluſtoſt, pluſtoſt roſtir à double broche que de ne trauailler de tous nos membres : ma langue s’y exercera dõc, vous ſuppliant de l’en aduertir : Bref tout eſt à vous, corps, ame, tripes, boyaux, & merde & tout, oſté le cul, & ſes deſpendences, ou il n’y a qu’vne leche entredeux, car i’en ay affaire autre part, tenez-vous en certains, Mes freres & ſœurs, & ſur cela, allez-vous faire. Hé pourquoy ? Sainct Iago pource qu’vn Prebſtre ne vault rien ſans clerc, agris, gris, Bagoas, ha, ha, ha, ha.
Ce Cocq en l’aſne prononcé auec vne geſticulation Tribadeſque, toute la freraille Sororaillée commencea à biſbiller, comme vn Microſcome de mouſches bouines, qui donnent l’aſſault au Cadauer & charongne de quelque animal puant.
————— Sæuitque animis ignobile vulgus.
Les vns diſants que voire & les autres monſtrants à leur façon de faire qu’ils n’en eſtoient aucunement contents. Entre ces derniers ſœur Diaphonia, & ſa Germaine ſœur Chiro-nomarche s’en eſtomacherent à bon eſcient, & furent toutes preſtes d’attaquer Philenis à beaux ongles & iniures, n’euſt eſté que le Pere Conſequutus feiſt le hola & ſe miſt entre deux : Car, diſoient-elles, qui luy importent les lattes & les cheurons, la caue & les tonneaux, les champs, & la Riuiere ? La Nature ne nous permet-elle pas de nous mettre à noſtre aiſe, & la chercher s’il nous vient à gré ? Sans que cette beccaſſe icy nous en vienne dementibuler le ſens rational ? Par noſtre ame voire il nous ſera, peut-eſtre, deffendu de nous gratter ou il nous demange elle ne conte pas tout ce qu’elle a faict la bonne beſte, bien que ſon
Couſinage ſoit par pays : Tais-toy hardiment, car ſi nous nous mettons en noſtre vilain ce ne ſera pas petite beſongne, va Couratiere de beſtes à deux dos. Elles eſcheloient vne plus haute gamme, & commençoient à entrer en ronfle, les deux mains ſur les rõgnons ſi Harpetirade ne s’y fuſt meſlé.
Ille regit dictis animos, & pectora mulcet.
Et moitié en guerre, moitié en marchandiſe, moitié de force, moitié de gré les feiſt r’aſſeoir & contenir leur babil de tripiere iuſques à la premiere commodité. Ce que voyant Sœur Coiradodis ſeule pour toutes les aſſociées s’eſtant leuée de ſa place auec vne morgue encaueſſonnée qui ſentoit ſa nobleſſe rappetaſſée de trois lieuës & demie loing, vn peu plus, armée à ſon aduantage & veſtuë meſtifuement à l’inſtar d’vne Done Bordeloiſe qui faict le voyage des baings de baniere de Bigorre, s’eſtant nettoyé les yeux qu’elle auoit vn peu chaßieux, & ayant faict les reuerences deues & accouſtumées auec vn diminutif de baiſe-main, qui demonſtroit ſa Courtiſanne nourriture auec vn begayement qui luy ſeoit aſſez bien, parla comme il s’enſuit.